text: [{"text_idx": "#000000", "text": "I\u0301 leysum lofti um molan"}, {"text_idx": "#000001", "text": "Italska sunnudagsbla\u00f0i\u00f0 Domenica del Corriere (Sunnudagsberin) bar 9. februar i\u0301 1964 eina forvitnisliga s\u00f8gu u\u0301r Havn, um ein bretskan trolara sum bleiv slongdur upp um molan."}, {"text_idx": "#000002", "text": "Domencia del Corriera kom u\u0301t fra\u0301 1899 til 1989. I\u0301 fimtia\u0301runum var bla\u00f0i\u00f0 st\u00f8rsta vikubla\u00f0i\u00f0 i\u0301 Italia, vi\u00f0 einum upplagi a\u0301 1,3 mill. eint\u00f8k ta\u0301 ta\u00f0 var mest. Hetta tali\u00f0 minka\u00f0i i\u0301 sjeytia\u0301runum, ta\u0301 kappingin vi\u00f0 onnur bl\u00f8\u00f0 bleiv st\u00f8rri."}, {"text_idx": "#000003", "text": "S\u00f8gan, sum her ver\u00f0ur vi\u0301st til, er fra\u0301 1964, t.v.s. me\u00f0an Domencia del Corriere enn var i\u0301 h\u00e6ddini. Harumframt sto\u0301\u00f0 s\u00f8gan v\u00e6l fyri a\u0301 allari baksi\u0301\u00f0uni, so no\u0301gv fo\u0301lk munnu hava s\u00e6\u00f0 hana."}, {"text_idx": "#000004", "text": "Trolarin \u201cHull City\u201d kom inn i\u0301 havnina i\u0301 To\u0301rshavn i\u0301 F\u00f8royum a\u0301 heilt o\u0301hoyrdan ha\u0301tt. Ba\u0301turin fyrireika\u00f0i seg at fara inn i\u0301 havnina, ta\u0301 ein havalda vi\u00f0 sto\u0301rari megi lyfti ba\u0301tin upp og blaka\u00f0i hann inn um molan vi\u00f0 si\u0301\u00f0una av teimum skipum, sum longu lo\u0301gu vi\u00f0 bryggju. Sera merkisvert er, at \u201cHull City\u201d fekk einans sma\u0301vegis ska\u00f0a av hendingini. (Tekningin er eftir W. Molino)"}, {"text_idx": "#000005", "text": "Walter Molino, 1915-1997, var ein kendur italskur myndpry\u0301\u00f0ari, keiputekari og listama\u0301lari."}, {"text_idx": "#000006", "text": "Ta\u00f0 er li\u0301ti\u00f0 skra\u0301sett um hesa s\u00f8guna, men onkrir stubbar eru to\u0301 skriva\u00f0ir. Heimasi\u0301\u00f0an \u201cShips Nostalgia\u201d nevnir s\u00f8guna, ta\u0301 tey skriva um skipi\u00f0 \u201cHull City, men her siga tey einki um at ta\u00f0 var i\u0301 havnini i\u0301 Havn, men siga tv\u00f8rturi\u0301mo\u0301ti, at ta\u00f0 var i\u0301 \u201csundinum\u201d millum Eysturoy og Streymoy, og talan var ikki um at leypa upp um molan, men upp um eitt riv:"}, {"text_idx": "#000007", "text": "In January 1964 there were reports from the Faeroe Islands that the HULL CITY had \u201cjumped\u201d a reef in the dangerous straight between Oesteroe & Stroemoe Islands. It was later revealed that she had remained water tight despite hitting the reef hard, and was making her way home to Grimsby with 1600 kits of fish onboard.[1]"}, {"text_idx": "#000008", "text": "I\u0301 F\u00f8royum skriva\u00f0i Dimmal\u00e6tting tann 22. januar 1964 ein stuttan stubba um hendingina, har tey siga at ta\u00f0 var i\u0301 Sundunum, og at ta\u00f0 sum hendi var, at ba\u0301turin rendi seg fastan a\u0301 grynnuni nor\u00f0an fyri Streymin, men slapp vi\u0301\u00f0ari vegna no\u0301gvu fer\u00f0ina hann hev\u00f0i. Sostatt leyp hann ikki um grynnuna, men fo\u0301r pl\u00f8gandi i\u0301gj\u00f8gnum hana:"}, {"text_idx": "#000009", "text": "Grimsby-trolari a\u0301 land nor\u00f0ur i\u0301 Sundunum. Ma\u0301nadagin um middagsleiti\u00f0 kom sto\u0301rur Grimsby-trolari \u201cHull City\u201d, fyri fulla fer\u00f0 su\u00f0ur gj\u00f8gnum Sundini, og rendi hann seg fastan a\u0301 grynnuna nor\u00f0an fyri Streymin \u2013 og fo\u0301r tv\u00f8rtur um, so sto\u0301ra fer\u00f0 hev\u00f0i hann. Hetta var a\u0301 h\u00e6gstu flo\u0301\u00f0. Avafturkomin sigldi trolarin nor\u00f0ur um aftur og leg\u00f0i seg nor\u00f0an fyri Langasand, har kanna\u00f0 var um hann lak. Ta\u00f0 tyktist ikki, og skiparin gj\u00f8rdi ti\u0301 av at sleppa s\u00e6r til havs aftur og halda lei\u00f0ina beinlei\u00f0is til Grimsby."}, {"text_idx": "#000010", "text": "\u201cHull City\u201d (711 bruttotons, bygdur i\u0301 1953) kom av I\u0301slandsvei\u00f0u og hev\u00f0i inni 1700 kit. Hetta er ein av teimum st\u00f8rru langfaratrolarunum hja\u0301 felagnum Consolidated Fisheries Ltd. I\u0301 Grimsby. [2]"}, {"text_idx": "#000011", "text": "I\u0301 fra\u0301sagnunum er ein li\u0301til munur av vei\u00f0un\u00f8gdini, har f\u00f8royska fra\u0301grei\u00f0ingin sigur 1700 kit, me\u00f0an tann enska sigur 1600 kit. Eitt kit svarar til 140 pund."}, {"text_idx": "#000012", "text": "Ni\u00f0urst\u00f8\u00f0a: Alt byrja\u00f0i vi\u00f0 at ein trolari sigldi vi\u00f0 fullari fer\u00f0 gj\u00f8gnum grunt vatn og to\u0301k vi\u00f0 botn. I\u0301 Onglandi bleiv s\u00f8gan til, at ba\u0301turin leyp um flesjar, me\u00f0an i\u0301 Italia bleiv s\u00f8gan sto\u0301rti\u0301\u00f0indi, har trolarin leyp upp um molan i\u0301 Havn og til alla eydnu hv\u00f8rki rakti arbei\u00f0sfo\u0301lk ella a\u00f0rar ba\u0301tar sum lo\u0301gu i\u0301 havnini."}, {"text_idx": "#000013", "text": "Italska s\u00f8gan er helst munandi meira dramatisk enn ta\u00f0, sum hendi i\u0301 veruleikanum. To\u0301 eru framu\u0301r go\u0301\u00f0a tekningin hja\u0301 Walter Molino og li\u0301vliga ly\u0301singin i\u0301 italska bla\u00f0num so avgj\u00f8rt verdar eitt sindur av skr\u00f8ggi til at ly\u0301sa ta\u00f0 drama, sum helst hevur veri\u00f0 eina li\u0301tla l\u00f8tu."}]